khistorydata/jeongjo-sjw-relations huggingface dataset:
정조 8년
刑曹啓目粘。洪川縣囚推罪人朴善生等。更令道臣竝囚營獄。發意見添問目。一體嚴訊。鉤得實情。論理啓聞後。稟處。何如。判付啓。諸議不一。大體各有所據是如乎。其中工參金尙集議的確。而不失鎭密之體。刑議李獻慶議詳明。而最得部斷之方。就此二說。政欲裁定。而十年訊推。獄已老矣。正犯換易。事至重矣。今於一活一殺之間。不可以然疑之臆料。遽然判決是如乎。捉致營獄。使道伯躬自審諦色辭。或訊問。或平問。毋以先入爲主。期於得其情實。仍令具由狀聞。然後稟處。實合愼獄恤刑之政。以此意行會該道伯處爲良如敎。
정조 8년
甲辰三月三十日辰時。上御誠正閣。左副承旨與京畿監司入侍時。京畿監司沈頤之。左副承旨李時秀。記事官沈晉賢。記注官金健修金鳳顯。以次進伏訖。上曰。卿巡審列邑。則民事農形。果何如耶。頤之曰。以飢民言之。則一巡所給。足可延活。幸無浮黃之色。以還民言之。則各邑穀簿。雖至罄竭。東西塗抹。僅僅排比。至于四月中旬。庶不絶巡。以農形言之。則兩麥皆善立苗。漸就茂盛。馴玆以往。則五十日後。足可刈穫。自此以後。庶可忘九重之憂。下情實不勝欣幸矣。上曰。昨日之寒。能不爲害於兩麥云耶。頤之曰。少無所妨云矣。以巡路所見言之。村容不至於蕭條。民情之不甚危遑。亦可推知矣。上曰。雨澤之間斷。亦不爲悶云耶。頤之曰。姑無企待之意。昨年之失農。旣由晩種。故今年則趁寒食日雨澤。幾盡耕墾。極力農作。雖以路傍所見言之。無不及耕之田畓矣。上曰。麥還無不足之患云耶。頤之曰。列邑留庫之穀。殆盡於賑資。故至於還民。則實無優給之路。是甚可悶矣。上曰。畿伯則先退。頤之曰。本道還穀中太還最爲匱乏之由。臣於前日筵席。已有所仰達者矣。今番巡路。詳探列邑事情。且見到處民訴。則益知其渴急之狀。乏種廢耕。固已萬萬憂悶。而農牛之不得喂太。尤無服力之望。一路同然。推移無路。伏聞南漢餉太。留庫稍裕云。就其中限一千五百石特許劃給。則謹當從略分俵。以紓民急。而待秋還償。事甚便宜。亟令廟堂。稟處。何如。上曰。依卿所奏許施。以此令廟堂分付。可也。出擧條頤之曰。喬桐穀簿。自來不敷。加分請得。無歲無之。而兩年停減之數。又居其半。則以其應分之數。實無排比之路。故自該府論報備局。已以三分一許劃。而以此三分一之數。亦無以繼巡分給。時留庫中限三分二特許加分事。令廟堂稟處。何如。上曰。依卿所奏。爲之。可也。出擧條頤之先退。命書傳敎曰。銓堂入參。然後依丁卯定式。來會賓廳。與大臣議薦。而判書時在鍼灸受由中。病勢如可强。申飭出仕。以爲同參之地事。言于大臣。仍下敎曰。此傳敎。招致備郞。言送于領議政。俾卽申飭。吏判使之出仕。吏議則自政院卽爲出牌。又命書傳敎曰。政事當日爲之。又命書禁府啓目判付。仍命退。承史以次退出。
정조 8년
甲辰三月三十日申時。上御三善齋。召對入侍時。參贊官洪仁浩。侍講官李魯春。檢校待敎尹行任。假注書李敬五。編修官吳錫齡。記注官金鳳顯。以次進伏訖。上命讀寶鑑。魯春等讀自四十八編七板。止四十九編三板。上命各陳文義。魯春曰。惟我列聖朝治法政謨。孰非殿下之所摸法者。而雖以今日之所進講一編論之。若其懋學也。勤政也。敬天恤民也。用賢納諫也。此肅廟朝所以四十年嘉靖我邦家。而貽燕之謨。洋洋乎。至矣。盛矣。殿下可不法聖祖之盛德。紹聖祖之大業乎。矧今元子宮天姿岐嶷。睿智日長。其在蒙養之方。尤不可以一念或忽。殿下若能仰思繼述之道。俯軫貽燕之謨。則元子之一動一靜。皆法殿下之身敎。自底睿德之習成矣。我東方無疆之休。實基於此。伏願深留聖意焉。上曰。所奏甚好矣。行任曰。上番旣以紹述貽燕之謨。悉陳於前。臣無更達之辭矣。仁浩曰。上番與閣臣所奏甚好。臣別無仰陳者矣。上曰。纂輯堂上鄭昌順與郞廳安廷鉉入侍。出榻敎賤臣承命出。與鄭昌順安廷鉉。偕入進伏。上曰。抄錄之役。何當畢乎。昌順曰。臣之所掌。明當訖役矣。上曰。各司抄入。無一可用。編輯時不可不商諒增刪矣。昌順曰。然矣。續大典亦不無抄出者矣。上曰。關係世道者。亦爲抄出乎。昌順曰。姑未及抄書矣。上曰。來頭宮僚之選。莫過於老成人。輔德一窠。以堂上窠定式。然後可任輔導之責矣。昌順曰。聖敎。至當矣。上謂廷鉉曰。爾曾經宮僚。頗優文識。予嘗不能忘于懷。今見爾不甚衰老矣。爾曾於先講後製時。爲圓點科乎。廷鉉曰。然矣。上曰。伊時成誦。猶有存者乎。廷鉉曰。年多歲久。不能記得矣。上曰。近來科制通變之說。不啻千言萬語。而未免爲閑商量。今若於圓點科。稍減額數。復設講規。則決知爲有助矣。人或謂徒讀成誦。如瞽說經。書自我自。徒勞無益云。而予則以爲不然。讀書飭躬。士子之責。成誦一經。必多所益。予亦嘗誦四書二經。而羲經則姑未能也。近因間撤。幾盡忘之。而有時開卷。輒復瞭然。一番記誦。不爲無助。予之苦心。專在於是。故抄啓文臣。似有難色。而勸課之政。有難變改矣。昌順曰。士子之厭難講規者。以其五六十老儒。將不得應講之故也。至若聰明年少。工於製述之人。異於治經人之專事口讀。故誦得一秩書。則其所資益。不爲不小。且以抄啓文臣言之。近因飭敎。或有出接而做讀者。文華日就。非復昔樣。其於作成之化。豈云少補乎。上曰。彼郞廳之向日疏。特賜優批矣。昌順曰。渠言登澈例語。伏蒙優批。極爲惶愧云矣。上曰。此乃死馬骨之義也。昌順曰。臣方待罪經筵。故敢此仰達矣。日昨兵批政席。臣以入直進參。則下批之時。適値該房之入侍。在院承旨。推諉不來。以待同副之兼進。未免承批之遲延。揆以事體。殊甚未安。伊日推諉之承宣。推考。何如。上曰。依爲之。出擧條仍命書傳敎曰。今聞玉堂言。僚員多有情勢。不得行公云。竝許遞。今日政差出。命退。承史以次退出。
정조 8년
甲辰三月三十日初更。上御三善齋。坐直承旨入侍時。右承旨趙興鎭。二直提學徐有防。假注書李敬五。記注官金鳳顯。記事官尹行任。以次進伏訖。上命書刑曹草記判付。仍下敎曰。日昨所下各道錄啓文案。刑曹堂郞。分掌幾度。而何當畢役乎。承旨退出後。自院中問于本曹。列錄以入。可也。仍命退。諸臣以次退出。
정조 8년
行都承旨洪秀輔病。左承旨金思穆坐直。右承旨趙興鎭坐。左副承旨李時秀坐直。右副承旨徐龍輔坐。同副承旨洪仁浩坐。注書沈晉賢仕一員未差。假注書李敬五仕直。事變假注書張志默仕。
정조 8년
傳于趙興鎭曰。都承旨。與輪對官入侍。
정조 8년
以執義李謙彬。持平李祉永申耆。司諫李福徽。獻納金履厚。正言趙公鎭成種仁牌不進罷職傳旨。傳于洪仁浩曰。只推。
정조 8년
以左承旨金思穆。右副承旨徐龍輔上疏。傳于趙興鎭曰。疏批已下。卽爲牌招察任。
정조 8년
吏曹口傳政事。檢閱單李崑秀。
정조 8년
傳于徐龍輔曰。今因謄錄抄入思之。嚴鼓之特令兼敎授執搥。不過一時飭敎。此後報嚴時之禁漏官中。從便爲之之意。分付。
정조 8년
傳于李時秀曰。政官牌招開政。
정조 8년
以吏曹判書李在簡牌不進推考傳旨。傳于李時秀曰。更卽牌招。
정조 8년
玉堂前望單子入之。副提學朴祐源。副應敎徐有成。校理李顯靖申耆。副校理權以綱尹㬦。修撰兪漢敬徐瀅修。副修撰林濟遠落點。
정조 8년
以副校理權以綱牌不進罷職傳旨。傳于李時秀曰。每事違召。未知有何情勢。而朝家所不知之事。豈可自劃乎。見今館直苟簡。只推。更卽牌招入直。違牌傳旨。勿爲捧入。
정조 8년
以修撰徐瀅修牌不進罷職傳旨。傳于李時秀曰。一遞旣伸廉防。再違有傷事體。只推。更卽牌招入直。
정조 8년
李時秀。以弘文館言啓曰。新除授副提學朴祐源。時在洪忠道西原地。經筵事緊。校理李顯靖。時在慶尙道安東地。修撰兪漢敬。時在洪忠道靑陽地。副修撰李東稷。時在全羅道玉果地。經筵入番事緊。請竝斯速乘馹上來事。下諭。傳曰。依啓。
정조 8년
兵曹口傳政事。副司果單李祖承李勉兢鄭萬始李翼晉。
정조 8년
李時秀。以議政府言啓曰。抄選議薦時。銓堂不可不備員。吏曹參判沈豐之。卽爲牌招進參。何如。傳曰。銓堂。不可不備員。亞銓。旣是衆所共知之有情勢人。吏曹參判沈豐之許遞。前望單子入之。待下批。卽爲牌招擧行。可也。
정조 8년
吏曹參判前望單子。金夏材落點。
정조 8년
李時秀。以議政府言啓曰。抄選事。命下矣。臣等依下敎。與銓堂會于賓廳。經行表著人。別單書入之意。敢啓。傳曰。知道。
정조 8년
李時秀。以吏批言啓曰。新除授繕工監監役官姜宅一。除拜後。過限不上來。依例改差。何如。傳曰。允。
정조 8년
有政。吏批。判書李在簡。參判金夏材。參議趙鼎鎭。左承旨金思穆進。以金敍九爲掌令。徐有鍊爲持平。尹師國爲右尹。曺霖爲繕工假監役。再政。經筵官四單。金履安閔彝顯金斗默曺霖。
정조 8년
兵批。判書李𡊠進。參判鄭昌順病。參議鄭枋在外未肅拜。參知李文源病。左副承旨李時秀進。以柳義養爲同知。李休爲僉知。任屹爲內禁將。李近胄許濈爲宣傳官。崔名宇爲訓鍊主簿。洪樂恒爲文兼。池日恒爲慶熙將。李春琦爲牛峴僉使。姜晉一爲部將。副護軍單李兢淵。副司直單吳載純金憙金方行洪樂恒李東郁李顯默趙濟魯。副司果單權裕。知事單黃景源。
정조 8년
都承旨前望單子入之。洪秀輔落點。
정조 8년
內醫院提調前望單子入之。徐浩修落點。
정조 8년
以洪忠監司狀啓。領運穀差使員姓名開坐事。傳于趙興鎭曰。觀此狀本。領運穀二萬五千石。利涉三道海路。穩卸湖沿。分俵列邑。亦皆分授云。言念民事。萬萬幸甚。領運差使員所斥僉使印時彦。率往半百船隻。領來幾萬穀物。論其效勞。不下於向來盈德倅。待準瓜。善地邊將調用。其餘差使員馬梁僉使裴廷老。平薪僉使申好祥。湖南差使員防踏僉使李章漢。馬島萬戶李重瑞。多慶浦萬戶張信厚。格浦別將魚福龜。各上鉉弓一張賜給。弓子。皆令本道伯造給。形止狀聞事。下諭。
정조 8년
以刑曹都囚徒。傳于洪仁浩曰。昌福放。
정조 8년
洪仁浩。以司譯院言啓曰。今三月初四日。奉審承旨。與謝恩使入侍時。正使洪樂性所啓。專對之任。固重且大矣。彼我國通情之道。亶在於言語酬酢之際。而使臣初未諳漢語。一入彼境。便成聾啞。雖有欲言之事。可聞之語。專恃譯舌。而所謂譯官輩。言語不過商賈買賣間說話而已。若有朝官士人相接。則彼此多不能通話。兩國之間。毋論若大若小。如有事焉。則使臣旣如彼。譯官又如此。誠非細憂。至於三十前文官之肄習漢語。法意深遠。朝家提飭。非不申嚴。而近頗廢弛。且前輩名碩。亦多對象譯輩。必以漢語酬酢。此亦見古人慣習。平時。以備不虞之深慮也。臣之愚見如此。故敢此仰達矣。上曰。卿之筵奏。出擧條。令本院。商確稟處可也事。命下矣。今者大僚。奉使往來之後。以譯舌則言語問答之不能慣習。文官則漢語肄習之近頗廢弛。慨然憂嘆。有此申飭之請矣。朝家之所取乎譯官者。欲其言語相通。臨機酬接。而所謂譯輩之已登科第。已入祿試者。及其赴燕。常談例語之尋常問答。反不如逐年去來之西關馬頭輩。誠以譯官之本業諸書。特其學語之假令。而終不能慣習於日用行語也。必須頻送彼地。頻接彼人。酬酢質難。漸解其方言妙理。然後可能口角方軟。語套始熟。而本院漢淸蒙三學堂下之以等第名色。輪回赴燕者。都計爲一百五十三人。而每年一次赴燕。不過爲十六人。則此但爲十年一次之行。今使之十年一赴。不但語言之不能相通。自致情面之不能相熟。他國事情。雖欲探得其萬一。豈非齟齬之甚者乎。惟是等第減半之事。最爲矯捄之道。若使十年一次者。爲五年一次。而五年之內。又或有別使差遣之時。又或有節行換差之規。計以十年。則渠輩赴燕。少不下四五次。其所去來。自然頻數。而彼國語言。自可閑習。彼人情面。亦可親熟。而今若減半。則被減者之無所歸屬。此甚難處。尙未爲率爾變通之請。其他勸課諸條。自有本院按例行之者。有不足煩聞。至於年少文官之肄習漢語。當初設施。法意有在。而其所勸奬之道。雖或有殿講之特設。此是不常有之事。若言自來應行之規。則只是承文院殿最時。兩等九處講而已。此亦擧措不簡。拘掣多端。全然廢閣。亦已多年。與其九處講之難於頻設。有名無實。毋寧漢學講之逐等設行。一如專經文臣之例。賞罰勸懲。必遵節目。則舊典申明之道。新進肄習之方。似有勝於一向抛廢。而朝官勸課。有非本院所可擧行。竝令廟堂稟處。何如。傳曰。依草記施行。
정조 8년
李時秀。以賑恤廳言啓曰。西部四十七契六千九十四戶。南部三十五契。二千九百七十一戶。四巡發賣田米一千五百二十五石。西部貧窮無依之類二百十二戶。鱞寡獨二十五戶。三巡白給田米二十八石十二斗五升。自江倉上下之意。敢啓。傳曰。知道。
정조 8년
洪仁浩。以禁府言啓曰。金爔。杖一百收贖。告身盡行追奪。放送事。照律草記。批旨內。允。如有功議。各減一等事。命下矣。金爔無功議云矣。敢啓。傳曰。知道。
정조 8년
吏曹判書李在簡疏曰。伏以。臣向遭非理之厄。獲蒙不世之渥。洞釋之敎。日星昭揭。曲庇之澤。河海莫量。得保丘壠。感結幽明。闔門攢祝。報答無階。惟有銘鏤心肺。糜粉是期。不意聖眷彌隆。誤恩荐加。選部新命。遽下此際。臣誠驚惶震懍。罔知攸措。噫。是職也。卽臣已試蔑效之地。不稱之實。固不待於覶縷。而臣之向日遞免。非直病勢之難强。誠以區區情私。實有必遞之義。天日之明。幸賜俯燭。鞶帶之褫。獲遂至願。竊自幸永謝銓地。得全微諒。猥隨群彦之後。自效筋力之禮。今玆之命。何爲而又及於臣也。假使臣。初無難冒之私。眞有可堪之實。距臣解職。纔隔一月。則殆無異於以臣代臣。況臣前日所瀝血者果何如。而乃以一番得解。謂之粗伸初心。終至於拚棄素守。揚揚復進。則從前苦口之懇。徒歸飾詐之科。世之人。必將指點而嗤笑之曰。夫夫也。在前月則力辭。在今時則冒應。數月之間。有何所據云爾。則臣將無辭以自解。臣雖無狀。豈忍爲此也。臣之本末長短。莫逃於淵鑑之下。而偏蒙洪造。榮寵赫然。非分之懼。過福之憂。居常懍慄。如集于木。以臣孤畸之蹤。處此睢盱之場。一之再之。迷不知止。則顚沛之來。理必無幸。臣身狼狽。縱不足恤。豈不有歉於終始全保之意耶。顧今抄選議薦之命。實係元良輔導之機。而特以政官之不備。成命已至經宿。大臣不得薦入。臣若無萬萬必辭之義。則何敢爲逡巡計。而諉以事會之滾急。每每夤緣。而冒出。則銓衡一步。將無自靖之日。臣情到此。豈不悶隘也哉。反復思惟。承膺無路。荐違嚴召。冞增悚蹙。玆敢祗詣闕外。申控危悃。伏乞聖慈。天地父母。特推體下之仁。俯察由中之懇。亟命鐫褫臣所帶銓任。以安私分。仍令重勘臣逋慢之罪。以肅朝綱。不勝大願。傳曰。旣是無情勢之銓堂。況今抄選之命。卽爲胄筵則尤不當若此。原疏還出給。以前牌催促。
정조 8년
行判中樞府事具善復疏曰。伏以。臣於一旬之內。遭三至之言。愈出愈奇。誰怨誰尤。臣雖無狀。秩忝崇品。齒迫七旬。因一微事。公肆醜辱。求諸常理。係是必無。果如諫臣之言。則在承宣自處之道。必不但伈嘿而止耳。箚着之承宣。旣無所自引。則傳聞之臺閣。安保其必信。臣不敢更事呶呶。重貽淸朝之羞辱。而第臣於此。竊有撫躬自悼者。苟使臣平日言行有素。謹厚自持。則設或遣辭之際。未免有聲氣之過中者。人必諒之以無情。歸之於誤傳。今此臺評。莫非滄浪。臣則自反而已。無卞而已。噫。人臣遭逢。從古何限。而受恩如臣。亦復幾人。器識最下。任使獨久。恩隆寵極。鬼嫉人猜。涓埃莫報。釁尤徒積。近日三司之論。輒皆無逾賤臣。情則窮矣。勢亦蹙矣。上孤聖朝倚毗之眷。下墜先臣謹畏之訓。不忠不孝。死有餘罪。中夜思惟。自不覺心膽之欲隕。涕淚之無從也。至於武夫之斥。臣是武夫。何敢以猥玷崇班。引以爲歉。而緣臣無似。貽羞簪紳。臣何顔面。更廁周行。在臣道理。惟有早自斂避。以謝公議。得保餘年。歌詠聖澤。方可爲不報之報也。玆不得不疾聲哀籲於仁覆之下。若其賤疾難强之狀。猶屬猥屑。未暇煩瀆。伏乞聖慈。諒臣至切之懇。鐫臣匪據之任。俾卒天地生成之德澤焉。答曰。省疏具悉。卿其勿辭行公。
정조 8년
知敦寧徐有寧疏曰。伏以。臣向蒙恩暇。獲省先壠。榮動松楸。感結幽明。歸未半塗。素患冷積關格之症。觸寒猝劇。扶舁還次。奄奄床笫。禮曠反面。悚切私心。迺於千萬夢想之外。忽伏奉藥院提擧之命。惟玆御藥調和之職。卽是臣子殫竭之地也。如臣庸駑。偏被不世之澤。區區所自勉期者。惟在於筋力奔走。則固當竭蹶趨承。以效一半分微忱。而顧今病勢。已跨兩朔。進退無常。症形非細。房闥之內。亦不得隨意轉動。則夙夜强策。末由自力。況今慈殿湯劑。逐日監煎之時。嘗藥之任。尤不容一日虛縻。玆敢冒控短章。仰瀆崇嚴。伏乞聖慈。俯垂鑑諒。亟賜遞改。以幸公私焉。答曰。省疏具悉。病勢旣難供劇。本任。今姑許遞。
정조 8년
大司成閔鍾顯疏曰。伏以。國子。重任也。其久於職者。又不數數有也。臣之無似。何嘗彷彿於是。而偏荷不世之恩。猥竊匪分之銜。經歲閱月。若固有之。自顧慙忸。人謂斯何。間者儒臣之疏。歷陳陞庠之弊。至請革罷。則其言雖不專指臣身然。臣旣見帶泮任。纔經試事。則難安之情。當引之義。實倍他人。而陳章見阻。呈告未徹。迄無以自見其惶愧之實。而況今春晷方長。課試愆期。寔由臣故。遲徊悚悶。若無所容。乃於此際。又伏見憲啓所論泮隷事。臣之失職之罪。於是益著。誠不勝瞿然慙惶之至。然其事之顚末。有不容不略暴於黈纊之聽者。玆敢不避煩瑣。冒犯瀆撓。臣尤死罪。蓋前月旬間。居齋儒生。招守僕送言于臣曰。進士姜樹者。閭巷之賤人也。食于南行公肆。詬辱於東西齋儒。玆實無前之變怪。故與掌議。相議停當。施以付籤之罰。永黜于齋。然渠雖賤。名以進士。不可推治。若只此而止。恐無以懲其習。將何以加之。臣答曰。樹。果悖妄人也。諸生之處之也。甚得宜。夫處之得宜。則可以服其心。可以戢其惡。夫如是足矣。復何加焉。後十餘日。臣聞掌議有事出他。而西齋之班首發論。以爲姜樹事。終不可仍置。將招致其爲族屬者。代樹而誨責焉。臣於是。誠甚訝惑。蓋此事便是已了之案。則今不必追理。況樹之駭擧。於其族屬。何干焉。然齋儒。旣不以可否。問於臣。故臣以事涉太過。言于守僕而已。居無何。儒生輩。忽然送言于臣曰。所欲招致分付者。卽姜樹之族屬。而下隷輩。誤捉其母而至。事甚驚駭。卽爲還送。而泮隷則自齋中。今方治罪云。夫樹固賤品也。妄人也。然旣嘗出入於泮宮。則泮隷之作挐其家。捉致其母者。大關風俗。有駭聽聞。其爲貽羞賢關。又將何如也。臣乃詳探其事實。摘發其作挐者五人。移送秋曹。又以該部隷之同往推捉者。言于該堂而嚴囚焉。其間事狀。槪如是矣。夫齋儒本意。非欲捉來姜樹之母者。誠如臺臣之言。且聞當初招致族屬之論。亦非僉議之所同。而轉輾錯誤。以至于此。可謂不幸。而至於下隷所犯。萬萬駭惋。照法嚴懲。烏可已也。雖然此莫非如臣譾劣。待罪師儒之職。誠信未孚於靑衿。威令不行於皁隷。事由泮中。言出臺端。靜思厥咎。皆由於臣。惶愧交切。雖欲抗顔於皐比之席。有不可得矣。伏乞聖慈。俯賜鑑諒。亟命鐫削。臣所帶之任。以爲當官不職者之戒焉。答曰。省疏具悉。卿其勿辭行公。
정조 8년
吏曹參判沈豐之疏曰。伏以。臣根孤而植弱。才疎而識陋。姿非需時。分甘置散。而徒荷不世之洪造。驟躋亞卿之峻秩。淸官要職。次第兜攬。覆餗之戒。負乘之災。理勢之所必至。至若玉署新圈。尤係有國大政。以臣鈍滯之見。孤畸之蹤。入此睢盱之場。任彼取捨之柄。顧何望其畢竟無事也。噫。難平者物情也。不齊者人見也。偏係之論。扶抑之說。臣未之苟同。則早晩顚沛。臣已料之。果然臺臣之疏出。而要其精神所注。則政在互對二字矣。不幸而使四人者。坐在互對之目。有此橫罹之厄。臣誠爲之慨惜不已。噫。圈後彈駁。古或有之。而至於斥之以卑微。曾未之聞焉。蓋卑微者。賤之之謂也。今其二人。雖在瀛選之前。俱登臺省之列。或在抄啓之中。或負士友之望。若是者。其可容易加之以卑微之稱乎。而況李翼晉。以璿派遺裔。文華超拔。權裕。以故家望族。學識該洽。洪樂恒。屢侍雷肆之講。未聞金根之譏。而自家需用。未必多讓於人。則捨却此等之人。副彼多上之願。臣不能爲也。至於李顯默。向來擧措。大壞臺體。非但被斥於論思之地。臣亦非之。而其地閥文藝。終是可惜。恐不必因此一着。永枳於當選之選。蓋此四人。始也擧似。未見甲乙之論。終焉完圈。可知公共之議。而惟彼臺臣。以伊時亞諫。數旬居臺。一言不及。到今復叨之後。始有追提之說。乃以臺閣之無言。謂之大可寒心。良亦異也。藉如臺臣之言。不問是非得失。去箇互對。擺脫近例。則方可謂淸議行而物情叶耶。臣於此。不欲索言。以傷忠厚之風。而第臣之所自悼者。臣猥以無似之賤。謬膺莫重之任。掄揀材彦。仰備顧問。而性拙見迷。旣不能從他俯仰。又不能苟且彌綸。以致每人難悅。薄俗好譁。人言至此。上貽淸朝遴選之羞。下阻名官方進之路。臣不勝怵然而悚。愕然而歎。非惟僨事之是愧。抑亦孤恩之爲辜。情踪危蹙。措躬無所。惟有屛跡朝端。以圖黥劓之補。豈敢抗顔周行。不思薤羹之懲耶。不自意亞銓新命。忽下於杜門蟄伏之時。臣誠惶隕感激。罔知攸措。顧臣所遭。有非尋常相規之比。官職去就。初非可論。昨値淸齋。疏籲路阻。荐違嚴召。冞增罪戾。今始猥入文字。略暴危衷。伏乞天地父母。俯垂諒察。亟命鐫削臣職名。仍令有司。重勘臣罪。以謝人言。以靖私義。千萬幸甚。答曰。省疏具悉。人言何必深引。卿其勿辭行公。
정조 8년
吏曹參議趙鼎鎭疏曰。伏以。臣於銓任。豈有一半分堪承之望。而只緣嚴畏分義。有除輒膺。賦性昏潰。觸事生疎。畢竟僨誤。理所必至。昨夜政席。以副司果權坪。首擬掌憲之望。至於蒙點矣。追後聞之。則乃是纔遭喪故之人也。臣矇未覺察。遽然排擬。其爲昏謬。不可以尋常做錯論。臣於是愧悚交中。無所容措。玆敢短章自列。仰請譴何。伏乞聖明。亟降威罰。削臣職名。以爲人臣不職者之戒焉。省疏具悉。難免做錯。爾則推考。望筒勿施。
정조 8년
左承旨金思穆。右副承旨徐龍輔疏曰。伏以。臣等卽伏見兵曹參判鄭昌順擧條啓下者。誠不勝瞿然悚蹙之至。臣等猥以無似。濫叨邇列。區區所自效者。唯在於筋力奔奏。而伊日政事之下批。適在於該房登筵。院中苟艱之時。互相進去。其例甚多。故不得不按例行之。而初非出於推諉之意也。豈料暫時推移之計。反歸無端占便之科。自顧慙恧。無地自容。玆敢聯陳短章。仰瀆崇嚴。伏乞聖明。亟賜郵罰。以安私分。千萬幸甚。省疏具悉。爾等勿辭察職。
정조 8년
生員鄭東羽。幼學宋尙淳安光國。生員沈濟權。幼學李潤達李儒珍。生員沈樂元李述明。幼學趙瀗。生員金。幼學尹心師申國河崔履亨李景心成斗柱崔百亨姜大源金稰韓命增成顯柱金基萬李俊南悌寬尹心元申賢模南宮度。生員沈玉賢。幼學李英著申應祖崔日榮李喜儉朴柱衡。生員南益厚。幼學趙鎭恒朴泓三。生員李重燁。幼學韓宗鉉李錫春宋文鈺韓廷鉉宋文鐘尹錫保宋文鏞李審己安光定徐鑑修安光履權時漢宋義中沈一永尹錫復尹一東沈貞鎭尹旭東申明祿李慜。生員申百祿。幼學李趙鎭元李東健趙錫倫李東師李聖白崔秀恒李會之李得宗李勉之閔基赫。生員李儒述。幼學閔思儼。生員趙漢逵。幼學李弘仁姜世重李學懋。生員李。幼學李延福韓箕命邊光孝李尙孝鄭鎭河邊光述崔永膺邊光彪張仁赫洪光集李洙萬洪戇李世楫洪憙李世炯魚錫一魚有亮李得臣李載垕尹載德李得垕金道漢金聖杞金道溫李亨喆金道汶趙儀德柳煥甲趙儀成洪時中朴光岳洪昌大朴光益沈福永徐鉉修沈錫永李錫龜韓益鉉。生員李弘儒姜世望李孝懋張集勳李泰萬金得秀李鼎萬許洙金秀鎭李德潤尹守迪。生員權時中。幼學李鍵李衡重尹守仁李華重。生員李光輔。幼學李永觀尹守約李鉐金德愼李鈺金德光任學祖任淳白。生員權時彦。幼學任啓祿趙應鎭任啓昌趙厚鎭李宜達任希白洪樂李東晩李東五任元白洪禹濬洪禹憲任守白。生員李明孚。幼學任喆明任浚白洪禹聖李世喆任潤白白師稷白東圭李宜泰任鏛白東鉉任祜白東旭李儆任寅喆趙肅彬洪福源李師慶洪啓元尹錫三李培李曾植宋啓源宋昌源崔道鎭崔尙行李英㝡朴長炯蔡泰欽金載益尹行淳沈明鎭南宮馧李東著朴良潤崔玩黃夏鎭崔奭賢等疏曰。伏以。臣等竊伏惟褒忠尙節。聖代之令典。闡幽揚賢。人情之所同。苟有節義之卓異者。則雖事曠百世。而聞其風者。孰不齊聲興起。思所以闡揚之道哉。臣等曾於我殿下卽祚之粵己亥。以麗季忠節臣南乙珍趙狷。祠院請額事。仰籲於紸纊之下。而伏承批旨。以當有商處爲敎。臣等有以見我殿下嘉尙節義之盛意。退而恭俟。歲月浸久。尙未蒙宣額之恩命。此莫非臣等人微言淺。不能有槪於天聽。而特以事係久遠。筵臣又未嘗稟達。則臣等抑鬱之私。當如何哉。臣等竊謂周武王。就封箕子。扶歸二士。尙矣無容議爲。而曁我皇明高皇帝。卽位元年。首立余闕廟於和州。恭惟我太祖大王。其於勝國忠義之士。莫不待之以不臣之禮。以全其節義。逮我肅廟。尤重表忠顯節之方。凡有事蹟之卓越者。則特加恩典。不拘年代。遠而夷齊廟之賜號。近而鄭夢周之配崇義殿。吉再之祀金烏山。其餘徐甄元天錫之立祠。未嘗以異代之人。前朝之臣。而有間焉。則其所以扶倫綱而樹風聲者。於乎至矣。惟我殿下。卽祚以來。善繼善述。褒揚忠孝。靡不用極。贈諡旌閭。前後相望。粵在癸卯。開城留守臣徐有防。以杜門洞建祠事。一請而蒙允。又於今年春。京畿海西儒生臣黃默等。以前朝節義臣禹玄寶。躋享於鄭夢周祠院事。一疏而準許。列聖朝未遑之典。擧以行之。一世拭目。四方風動。則獨此二臣。俱以卓然之大節。名炳靑史。而尙無恩額之揭於已建之廟者。豈非聖世之闕典乎。此無他。二臣之事。年代久遠。雲仍微弱。其精忠遺蹟。有未嘗爲殿下熟之者。臣等請以二臣節義之顚末。爲殿下歷陳之。蓋乙珍。卽開國元勳左議政臣南在之叔父也。早服性理之學。晩就徵辟。官至參知門下府使。及王氏政亂。國事日非。盡傾家財。設酒食會宗族故舊。而流涕曰。吾不能力扶宗社。生不忍爲亡國大夫。今日將與告訣。仍有詩曰。難逐之奇行。明從採薇魂。翌日。乘官歸隱于楊州故沙川縣。及聞麗運訖。被髮痛哭。入紺岳山石窟中。目不睹天日之光。太祖。下詢于在曰。卿之叔父安在。在對以實。於是。太祖招之益勤。乙珍拒之益堅。太祖以御札付在。使之勸起。乙珍語在曰。父子兄弟。志有不同。汝雖爲今日元勳。我豈忍身事二姓。吾雖九死。誓不出此窟外。在留窟中三日。强請不已曰。周靖殷難。十亂皆賢。而不害於義。叔父其不可回心耶。乙珍。掩面反臥而答曰。夷齊何如。天日在上。此心不可易。因更不言。在知其無奈。歸告其狀。太祖。亟加賞歎曰。此人之志難奪。予將表其忠節於後。環其所居而封之。號曰沙川伯。未幾竟死於窟中。死後。白雲沈繞。三日不散。斂屍出窟之夕。大風忽起。雲氣亦收。一時慕義之徒。摸其像刻于石崖。至今不沬。土人名其窟曰。南仙窟。搢紳章甫之路過畿東者。莫不就訪。瞻敬咨嗟而不能去。狷卽開國元勳平壤伯臣趙浚之弟。初名胤。與鄭夢周相友善。平生。以名節自勵。嘗過殷山。有詩曰。首陽亦周土。薇蕨累淸風。知有殷山在。應先箕子東。其所存所養。固已可見矣。及見浚有翊戴志。涕泣謂曰。吾家。國之喬木。國存當存。國亡當亡。且達可。國之柱石。凡事。若求異於達可。是害國事而促國亡。達可。卽鄭夢周表字也。浚知其志出之。再按嶺南。未及還而聞麗朝革命。痛哭入頭流山中。仍改名曰狷。字曰從犬。蓋國亡不死。有類於犬。而亦取犬有戀舊主之義也。其後自頭流。轉往淸溪山。每陟最高峰。望松京痛哭。則輒有陰雲起自松岳。連亘淸溪。人皆以爲忠誠所感。名其峯曰望京臺。太祖擢拜戶曹典書。以書招之。狷答曰。願採松山之薇。不願爲聖人之氓。一日。太祖。與浚從十數騎。幸淸溪。使浚勸出。狷牢臥以被鞱面。浚撫衾謂曰。自我不見。已多年矣。兄弟孔懷。能不依依。狷從衾裏答曰。國破家亡。無父無君。安知兄弟。浚出告曰。臣弟性隘。臣無奈何。太祖曰。與我有舊。未可以賓主禮相見乎。狷始出揖而不拜。太祖歎曰。趙狷志如金石。有不可奪。命封以淸溪一面而築石室。以表貞節。狷以爲今王所命築。非舊臣所宜居。卽移住于楊州地。自號松山。蓋取松不凋山不移之義。而亦不忘松岳之意也。其後因爲地名。卽今之松山里是也。又以鐵石二字。名其兩子。臨死戒之曰。題我墓以高麗按廉使。諸子不敢守遺托。以我朝官銜書于碑。豎碑之夕。暴雷碎折其半。只餘趙公之墓四字。至今尙存。此等事蹟。俱載於二臣家家乘及印行平壤誌。與故名臣曺植任奎遺集中。今可按而徵之也。嗚呼。彼二臣罔僕之志。至死靡渝者。無愧於殷之夷齊。齊之王蠋。而其貞忠苦節。尤別於尋常死義之徒。此不但爲王氏之純臣。其所以扶植倫常。裨補風化。使萬世爲人臣者。有所激勸。則其所崇報之道。豈是聖朝之所可忽哉。噫嘻。年代如彼其悠久。子孫如彼其零替。而粵昔多士。尙且鳩材。建祠于沙川故墟。享以俎豆。則此實出於百世之公議。而行路指點。莫不咨嗟曰。此古忠烈之祠。閭巷婦孺。誦其名傳其事。赫赫若昨日事。遺風餘韻。興起百代。亦可見矣。昔在仁祖朝戊寅。筵臣有以士人趙廷翼夫妻。罵賊不屈。同時殉節於江都。廷翼。以狷後孫。又能世濟其忠節之意仰達。而自上。大加賞歎。特命其贈職旌閭。則狷節義之卓異。亦爲仁祖朝所稱賞。而且於先大王朝。御史臣李挺膺。博採公議。據實陳啓。以請節惠之章。賜額之典。事下該曹。而適値朝家之有事。未卽擧行。荏苒因循。式至于今。臣等不避猥越之誅。玆敢齊聲仰籲。伏願殿下。俯察二臣節義之卓絶。特命有司之臣。亟頒華額。使鄕邑之士。得遂尊賢之誠。聖明之世。克盡顯忠之方。以光聖德。以幸世道焉。答曰。省疏具悉。事蹟可謂卓異。許令該曹稟處。
정조 8년
甲辰閏三月初一日卯時。上御宣政殿。輪對官入侍時。行都承旨金夏材。記事官沈晉賢。記注官金健修。記事官尹行任。戶曹佐郞李昌會。禮曹佐郞尹九宗。兵曹佐郞李秀夏。刑曹正郞李敬圭。工曹佐郞李廷書。漢城主簿李羲寅。都摠都事宋觀休。成均館典籍柳文養。承文院著作李景溟。左通禮金樂洙。以次進伏訖。上曰。輪對官次次進前。昌會進前。奏職姓名。上下詢職掌及用遺在。昌會。以金銀用遺在。擧數仰對。上曰。詳細奏對。似必成誦矣。昌會曰。果爲熟習矣。上曰。有所懷乎。昌會曰。無所懷矣。命退。九宗進奏職姓名。上曰。曾以假注書見之矣。其間。或出外任耶。何其久不見也。九宗曰。未曾經外任矣。上曰然則以虛司果久滯耶。九宗曰。然矣。上曰。有所懷乎。九宗曰。無所懷矣。命退。秀夏進奏職姓名及職掌後。上曰。年幾何。秀夏曰。今年六十矣。命退。敬圭進奏職姓名及職掌。上曰。今番獄案審理之役。爾則掌何道乎。敬圭曰。原春洪忠兩道矣。上曰。有所懷乎。敬圭。以無所懷仰對。上曰。刑曹豈無弊端乎。敬圭曰。無大段弊政矣。命退。廷書進奏職姓名及職掌。上曰。誰也。廷書曰。故判書李㻐之六代孫。權之外從弟。柳雲羽卽臣之妹壻也。上曰。有所懷乎。廷書曰。無所懷矣。命退。羲寅進奏職姓名。上曰。誰也。夏材曰。故判書李台重之孫也。上曰。誰之子。羲寅曰。光州牧使復永之子也。上曰。何時入仕乎。羲寅曰。壬寅入仕矣。上曰。有所懷乎。羲寅曰。無所懷矣。命退。觀休進奏職姓名後。以無所懷仰奏。命退。文養進奏職姓名及職掌。上曰。典籍幾朔乎。文養曰。去年九月。待罪見職矣。上曰。以泮儒事。大司成陳章。臺臣論啓。爾知其本事乎。文養曰。臣亦未知其本事。而槪是怪駭之事云矣。命退。景溟進前奏職姓名及職掌。上曰。居在何處。景溟曰。方居禮山矣。上曰。誰之族耶。景溟曰。故相臣李山海之八代孫。今無近族之立朝者矣。命退。樂洙進奏職姓名及職掌。上曰。在任幾朔乎。樂洙曰。十一朔矣。上曰。筋力頗好。年幾何。對曰。六十四歲矣。上曰。然則年限不遠矣。十五朔。爲通禮瓜滿乎。樂洙曰。法典則三十朔云矣。上曰。向者入於何守令望乎。對曰。沃溝矣。上曰。有所懷乎。對曰。無所懷矣。命退。命書吏曹參判沈豐之。大司成閔鍾顯。判府事具善復疏批。上曰。抄出之役。今至何境。夏材曰。今日則可以迄工。而郞廳李祖承。又除館職。故事多可悶矣。命書傳敎曰。情勢宜欲一遞。事務亦有相妨。副校理李祖承。本職許遞。玉堂番次苟艱。情勢無甚異同。修撰李延伋。一體許遞。夏材曰。同罪中一敍一否提稟事。曾有定式矣。日前玉堂違牌坐罷多人之中。有同罪未敍者。敢此仰達矣。上曰。一竝敍用。玉堂排望。近甚苟艱。侍從堂上堂下罷散人。竝敍用。可也。出擧條命退。諸臣以次退出。
정조 8년
甲辰閏三月初一日辰時。上御三善齋。軍士房承旨入侍時。右承旨趙興鎭。假注書李敬五。記注官金健修。記事官尹行任。以次進伏訖。上曰。承旨聯名上疏入之。賤臣承命出奉入。命書疏批。下敎曰。疏批已下。卽爲牌招事。分付。賤臣承命出傳。還入進伏。上命書傳敎曰。雖曰館規卽然。左右史不備。每政皆不還付。情理姑捨是。此亦取便之一端。副司正李崑秀。還付翰林。卽爲牌招入直。上曰。玉堂前望單子入之。出榻敎上曰。王大妃殿進御一錢重人蔘粟米飮。自今日。一貼式煎入。出榻敎仍命退。承史以次退出。
정조 8년
甲辰閏三月初一日午時。上御三善齋。禮房承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上曰。山林抄選。何以爲之。問于賓廳。斯速知入。賤臣承命出問。以待吏判肅謝擧行之意。仰達。上命書傳敎曰。旣無情勢。尙不出肅。事體所在。極爲未安。且有議薦之事。吏曹判書李在簡。推考。仍卽牌招。參議趙鼎鎭批下。亦爲牌招。議于大臣。今明間來會擧行。上曰。新除授玉堂。牌招察任。出榻敎仍命書吏曹參議趙鼎鎭。副提學沈豐之。幼學鄭東羽疏批。命退。承史以次退出。
정조 8년
甲辰閏三月初一日酉時。上御三善齋。戶房承旨入侍時。左承旨金思穆。假注書李敬五。記事官李崑秀尹行任。以次進伏訖。上命書傳敎曰。藥房提調。前望單子入之。上曰。左副承旨入侍。出榻敎又下敎曰賓廳會議。已爲之乎。問入。賤臣承命出傳。以等待吏參。姑未擧行之意。仰達。左副承旨李時秀進伏。上曰。吏曹參判牌去來催促。賤臣承命出傳。還入進伏。上曰。丁卯年賓廳會議。因傳敎定式乎。因謄錄擧行乎。知入。賤臣承命出問。奉丁卯受敎而入。上曰。吏曹堂上入侍。出榻敎賤臣承命出。與吏曹判書李在簡。參議趙鼎鎭偕入進伏。上曰。山林抄選。一依丁卯傳敎擧行乎。在簡等曰。臣等姑未及詳知。只依大臣指揮而來會矣。上曰。丁卯後。會議被選者誰也。在簡曰。其後姑無會議擧行之事云矣。上曰。今當開政乎。在簡曰。然矣。上曰。卿等。先退開政。可也。又下敎曰。丁卯以後。山林被選。某年某人。列錄以入。賤臣承命書入。又下敎曰。伊時政事冊入之。賤臣承命奉入。又下敎曰。吏曹參判。先參會議後。肅拜事。分付。可也。仍命書傳敎曰。先朝丁卯。有特敎定式。經筵官抄啓。大臣與吏堂。會于賓廳。議薦書入。南臺之通。諮議之望。皆以經筵抄啓人中。備擬爲敎。伊後未免廢却云云。向因領相箚辭。始知本事顚末。今番則一遵受敎。使之來會議薦。此後一依先朝傳敎遵行。毋或違越之意。申飭銓曹。又命書傳敎曰。今因謄錄抄出事思之。掌苑署別內入各果小帖。別入之規。先朝庚午。以革罷事。御筆書下濟用監。屛風之闕內外諸上司各衙門權設都監進排之事。亦於先朝癸酉。特敎革罷。仍下傳敎。或有不遵定式之弊。堂郞重勘事。載在受敎。近果遵行。無一毫違越之擧乎。令各該司提調。各別査實。明日使之來詣兒房草記。丁丑減分時。惟司䆃寺減分。因特敎勿施。今番則何以擧行乎。本寺提調。方帶纂輯堂上。亦令明日査問以啓。且以濟用監布子事言之。遺在夥多。貽弊貢人。自來然矣。亦有庚辰變通。今則果無似此弊端乎。一體詳問以啓事。分付。上曰。都承旨前望單子入之。待下批牌招察任。出榻敎仍命退。承史以次退出。
정조 8년
行都承旨洪秀輔坐。行左承旨金尙集坐。右承旨鄭東浚坐直。左副承旨趙興鎭坐。右副承旨李時秀坐。同副承旨徐龍輔坐直。注書沈晉賢仕一員未差。假注書李敬五仕直。事變假注書鄭棟在外。
정조 8년
徐龍輔啓曰。卽者修撰徐瀅修。以其親病。陳疏經出。原疏纔已捧入矣。所當直捧禁推傳旨。而且與無端經出有異。推考警責。何如。傳曰。允。
정조 8년
洪秀輔啓曰。右副承旨徐龍輔。今日不爲仕進。卽爲牌招。何如。傳曰。允。
정조 8년
趙興鎭啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 8년
傳于趙興鎭曰。都承旨入侍。
정조 8년
趙興鎭啓曰。事變假注書張志默。身病卒重。勢難察任。今姑改差。何如。傳曰。允。
정조 8년
張志默改差。代以鄭棟爲事變假注書。
정조 8년
傳于洪秀輔曰。右承旨入侍。
정조 8년
承旨前望單子入之。金尙集落點。
정조 8년
傳于金尙集曰。右承旨入侍。
정조 8년
徐龍輔。以成均館言啓曰。今日朝食堂。諸生等。有捲堂之擧。而行大司成閔鍾顯。謂有情勢。不得勸入云。故臣馳詣泮宮。招致諸生。問其捲堂之由。則諸生等。書進所懷。以爲進士姜樹。本以閭巷賤流。猥忝司馬榜。出入南班矣。日前食堂。呼食堂直。攘臂大言曰。胡使我坐于南班。因極口詬辱東西班多士。其他悖說。不一而足。故臣等不勝駭憤。略施付籤之罰。而此不足以懲罪。故欲招致其兄。使之誨責其弟。以爲懲後之道。起送泮隷矣。意外有一老婆。稱以姜樹之母。隨泮隷而來。臣等聞甚驚該。直自門外還送。笞治泮隷誤捉之罪。而蓋姜樹之詬辱多士。旣涉變怪。替送老母。亦關倫常。則臺臣之啓。全沒姜樹之罪狀。只論泮隷之駭擧。致有大司成之陳章控辭。又有館齋任之呈單引嫌。其在廉義。臣等何敢晏然入堂乎云云。臣以聖廟空堂事體。極爲未安之意。縷縷開諭。多般勸入。而諸生等。終不回聽。無意還入。何以爲之。敢啓。傳曰。更爲勸入。
정조 8년
洪秀輔。以承文院言啓曰。吏文學官柳熽有頉。代幼學李璸差下付軍職。冠帶常仕。何如。傳曰。允。
정조 8년
鄭東浚。以備邊司言啓曰。以平安監司鄭民始狀啓。肅川補民筒査啓事。有草記稟處之命矣。卽見其狀本。則枚擧肅川府使權牒呈。以爲本筒歲收稅大米八百石。付諸各庫。以防民役矣。劃屬訓局之後。凡係雜役。勢將責徵於民間。卽今民訴。皆願所築新筒。竝與六千兩役價。而納于訓局。還推舊筒云。則可知其一邑民情之稱冤矣。此非奸細輩之作梗。而苟無民弊之大關係。物情之甚不平。則莫重軍需。不可不念。已屬之筒土。不必還推。而民人輩。以自前切急之利害。至欲以所食役價。所築新筒。竝願還納。則非但事面有所傷損。抑亦民心之甚屬矜悶。今若以舊筒還之本府。新築筒。屬諸訓局。而六千兩役價。則折半依民願還納。以爲修治新筒之費。折半。以雇價蕩減。以爲少紓民力事。令廟堂。稟旨分付爲辭矣。舊筒之屬諸民庫。以防雜役。今已經過百年。新筒之食效甚遠。破荒播穀。不知的在何歲。本府民人。失舊筒之稅。待新筒之墾。則其間許多年許多之役。勢將家斂而戶徵。軍需雖屬緊重。民情尤合軫念。依狀請。舊筒則還屬邑民。至於新筒之移屬訓局。邑報雖如此。該營不願其還屬。且六千兩錢則係是公貨。毋論全納與半減。不可率爾聽施。當初錢貨受去後。用處與見在之實數。更加査實後。道臣往復訓局。商議善處。使軍需毋失。民願從施之意。分付。何如。傳曰。依草記施行。可也。
정조 8년
金尙集。以漢城府言啓曰。自今三月十六日。至三十日。涉疑疾方痛死亡與兩署出幕之類。隨其所報。列錄書入之意。敢啓。傳曰。知道。
정조 8년
李時秀。以司䆃寺言啓曰。丁丑減分時。惟司䆃寺減分。因特敎勿施。今番則何以擧行乎。本寺提調。方帶纂輯堂上。亦令明日。査問以啓事。命下矣。臣卽詣本寺。依傳敎。招問貢人等。則以爲丁丑正月初五日。親臨宣政門。招問貢市人弊瘼時。貢人等。以各司貢物減分之規。歉歲則米貴物賤。故所受貢物價米。換貿應納各種。雖有所減。亦足相當。而至於本寺。則進排物種。元是御供粳米及宣飯料米太。以米太受出。以米太進排。其外浮費。皆用米太。若値歉歲。偏被其害之意。仰達。則本寺減分。特爲勿施。丙子條減分米太。竝爲計數還給矣。月前臨門詢瘼時。貢人等。亦欲以此陳白。而倉卒嚴畏。未盡所懷。且未詳丁丑傳敎之載在謄錄。旣無可據之文字。恐歸猥屑之罪過。尙在減分之中。未蒙復舊之恩云矣。敢啓。傳曰。旣有可據。豈或靳持。卽爲分付惠廳。俾勿減分。因此思之。在昔先朝。臨門詢瘼。貢市人等處。特許罄陳所懷。近日則有司之臣。操切太過之故。所謂詢瘼。未免有名無實。此後則無或如前操切之意。嚴飭貢市堂上處。可也。
정조 8년
李時秀。以掌苑署言啓曰。今因謄錄抄出事思之。掌苑署別內入各果小帖別入之規。先朝庚午。以革罷事。御筆書下。濟用監。屛風之闕內外諸上司各衙門。權設都監進排之事。亦於先朝。特敎革罷。仍下傳敎。或有不遵定式之弊。堂郞重勘事。載在受敎。近果遵行。無一毫違越之擧乎。令各該司提調。各別査實。明日使之來詣兒房草記事。命下矣。招致貢人別入有無。各別査實。則庚午以後。果無別入。而又自度支定例頒行之後。別入各色。永爲除減。今則更無以別入之事。有貽弊貢人之端云矣。敢啓。傳曰。知道
정조 8년
李時秀。以濟用監言啓曰。閏三月初一日。因謄錄抄出事。有濟用監屛風之闕內外諸上司各衙門權設都監進排之事。亦於先朝癸酉。特敎革罷。仍下傳敎。或有不遵定式之弊。堂郞重勘事。載在受敎。近果遵行。無一毫違越之擧乎。令各該司提調。各別査實。明日使之來詣兒房草記。且以濟用監布子事言之。遺在夥多。貽弊貢人。自來然矣。亦有庚辰變通。今則果無似此弊端乎。一體詳問以啓事。傳敎矣。臣來詣本監。招集貢人。各別詳査。則貢人等所告內以爲。屛風則自癸酉定式之後。除非國用進排外。諸上司各衙門。權設都監等處。元無進排之事。而惟議政府參謁時及舍人司古風坐起時。因循待令。尙未革罷。至於布子。則一自庚辰換作貢之後。更無爲弊之端云矣。敢啓。傳曰。知道。未及釐正處。使之釐正。可也。
정조 8년
甲辰閏三月初二日辰時。上御三善齋。右承旨入侍時。右承旨趙興鎭。檢校直閣鄭東浚。假注書李敬五。記事官李崑秀尹行任。以次進伏訖。上曰。二直提學。右副承旨入侍。二直提學徐有防。右副承旨徐龍輔進伏。上曰。丁卯年抄選謄錄。問于吏曹入之。賤臣承命奉入。上曰。丁卯抄選後。下諭謄錄之在政院者入之。賤臣承命出問。以元無謄錄之意。何達。上曰。吏曹謄錄。還出給政院。丁卯年日記入之。賤臣承命出。持丁卯八月日記二卷以入。上曰。承旨前望。以金尙集出牌事。分付。仍命退。諸臣以次退出。
정조 8년
甲辰閏三月初二日辰時。上御誠正閣。都承旨入侍時。行都承旨洪秀輔。記事官沈晉賢李崑秀尹行任。以次進伏訖。上曰。卿之除是職。曾在何時。秀輔曰。乙未年經知申矣。上曰。同副承旨。何以爲之耶。秀輔曰。聞將陳章云矣。命書傳敎曰。一院勢難同周旋。同副承旨許遞。前望單子入之。上曰。昨政入監役副擬之洪儒浩。誰也。秀輔曰。故玉堂亮漢之再從弟也。上曰。居在何處而有學行乎。秀輔曰。今居順興地。而文識該洽。不入科場云矣。上曰。左副承旨入侍。出榻敎賤臣承命出傳。與左副承旨李時秀偕入。上曰。考見故例乎。時秀曰。諮議則自講書院下諭。而持平非初付職。故無前例之可引者矣。上曰。經筵官有肅謝乎。時秀曰。未見前例矣。上曰。此乃丁卯後初行之事。賓廳會薦。亦丁卯下敎也。又下敎曰。臺諫牌去來知入。賤臣承命出問後。以姑無去來之意回奏。命退。諸臣以次退出。
정조 8년
甲辰閏三月初二日午時。上御三善齋。右承旨入侍時。右承旨鄭東浚。二直提學徐有防。假注書李敬五。記事官李崑秀尹行任。以次進伏訖。上曰。右副承旨入侍。出榻敎右副承旨李時秀進伏。上命書傳敎曰。右承旨聞有實恙。許遞。前望單子入之。待下批牌招察任。上曰。新除授承旨牌招察任。出榻敎仍命退。承史以次退出。
정조 8년
行都承旨洪秀輔坐。行左承旨金尙集坐。右承旨鄭東浚坐直。左副承旨趙興鎭坐。右副承旨李時秀坐直。同副承旨徐龍輔坐。注書沈晉賢仕一員未差。假注書李敬五仕直。事變假注書金孝建仕。
정조 8년
趙興鎭啓曰。玉堂備員間。視事頉稟。傳曰。知道。
정조 8년
徐龍輔啓曰。卽者應敎李魯春。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 8년
傳于鄭東浚曰。左承旨入侍。
정조 8년
徐龍輔啓曰。合辭闕啓。已至多日。事甚未安。今日政。新除授臺諫。竝待下批。牌招。何如。傳曰。允。
정조 8년
傳于金尙集曰。軍士房承旨入侍。
정조 8년
傳于金尙集曰。工房承旨入侍。
정조 8년
鄭棟在外。代以金孝建爲事變假注書。
정조 8년
兵曹口傳政事。副司果單成種仁。
정조 8년
趙興鎭。以弘文館言啓曰。本館下番。無他推移之員。不得已以上番。姑降入直之意。敢啓。傳曰。知道。
정조 8년
趙興鎭。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 8년
有政。吏批。判書李在簡進。參判金夏材受由在外。參議趙鼎鎭。行左承旨金尙集進。以鄭好仁爲大司憲。安聖彬爲大司諫。曺遠振爲執義。成鼎鎭李延伋爲掌令。金寅燮金履安爲持平。金東淵爲獻納。安策李家煥爲正言。趙弘鎭爲校理。尹序東爲副校理。成鍾仁爲副修撰。沈豐之爲工曹參判。李祖承爲中學敎授。趙弘鎭爲西學敎授。洪克浩爲敬陵令。李之翼爲禮賓參奉。李魯春爲東學敎授。出身李彭壽。贈兵參例兼。壬辰殉節。特贈事。承傳。
정조 8년
兵批。判書李𡊠。參判鄭昌順病。參議鄭枋在外未肅拜。參知李文源入直進。同副承旨徐龍輔進。副司直單沈豐之愼爾復金思穆洪仁浩金載人南玄老洪履健李命俊。副司果單李延伋。副司勇單李鑌。
정조 8년
以黃海監司。豐川府使罷黜狀啓。傳于金尙集曰。此時守令。豈可輕遞。勿罷。卿則勿待罪事。回諭。
정조 8년
徐龍輔。以兵曹言啓曰。本曹堂上軍官。禁軍遞兒窠。今方有闕矣。依節目禁軍別將。與各番將。眼同試取。以其居首者。塡差之意。敢啓。傳曰。知道。
정조 8년
趙興鎭。以成均館言啓曰。臣伏奉本館草記批答。招致諸生。傳宣聖旨。更爲勸入。則諸生等。以爲臣等非不知瀆擾之爲罪。而其在自處之道。不得不相率捲堂矣。及奉聖敎。不勝惶恐。謹當還入云。故仍設食堂。臣則退去之意。敢啓。傳曰。知道。
정조 8년
洪秀輔。以賑廳言啓曰。南部三十二契二千二百四十七戶。北部四十五契三千六百九十戶。四巡發賣田米一千三十石十二斗。南部貧窮無依之類二百五十九戶。鱞寡獨三十九戶。北部貧窮無依之類一百戶。鱞寡獨三十五戶。三巡白給田米五十五石八斗。自江倉上下。五部都民。四巡減價發賣。無依民人及鱞寡獨。三巡白給。今日畢分給之意。敢啓。傳曰。知道。
정조 8년
洪秀輔。以賑恤廳言啓曰。東部十歲男兒韓八男。癸卯十一月。報本廳留養矣。延禧宮契居私奴韓天一。以其子今始推尋。願爲率去。告于北部。自該部。査問三切隣處後牒呈。故從願出給之意。敢啓。傳曰。知道。
정조 8년
李時秀。以賑恤廳言啓曰。石橋上契居獨女安召史。今閏三月初一日。渠之門前。得今年生遺棄女兒。本洞居千召史。願爲乳養。而貧不能自食。自願受料。告于南部。自該部。同月初三日牒呈。故依節目給料。使之乳養之意。敢啓。傳曰。知道。
정조 8년
李時秀。以賑恤廳言啓曰。社稷洞契居衛將所使令白雲昌。去三月二十九日夜。渠之門前。得三朔遺棄男兒。本洞居私婢春分。願爲乳養。而貧不能自食。自願受料。告于西部。自該部。今閏三月初三日牒呈。故依節目給料。使之乳養之意。敢啓。傳曰。知道。
정조 8년
李時秀。以刑曹言啓曰。因內需司草記。假稱宮監僞造圖署罪人朴聖秀等。爲先捉來。嚴刑取招草記。仍令分付該道。作俑諸人。亦爲嚴刑究覈。決折後狀聞事。命下矣。依傳敎。一邊行會於本道。一邊發刑差譏詗。則假稱宮監。僞造圖署罪人朴聖秀。僞造同情罪人柳廷潤。干連罪人梁龍喆成興福劉升元白文彩表寅甲金光喜千聖鎭等。合九人。或在京中。或居畿甸。故使之一一捉來。而朴聖秀柳廷潤梁龍喆成興福劉升元白文彩等。皆往荏子島作俑之人。故各嚴刑一次。反覆究問。則朴聖秀招則以爲渠以游手。假稱宮監。與廷潤等諸人。下去荏子島。打量田畓的實云。柳廷潤招則以爲渠與聖秀。互相符同。僞造圖署。同往荏子島的實云。梁龍喆成興福劉升元白文彩等招則以爲龍喆。以趨從隨往。興福。以貰馬夫下去。升元。以物主隨往。文彩。以隨從到靈光。落後云。表寅甲金光喜千聖鎭等。俱是在京詞連之類。故竝嚴杖盤問。則寅甲招則以爲陷於聖秀等奸計。借給着圖署休紙云。金光喜千聖鎭等招則以爲始也見欺而相從。末乃覺非而斥絶云矣。近來京外奸細之徒。妄生非理之慾。假托宮房之事。嚇索外邑之民。招朋引類。指虛謂實。以欺取他物爲能事者。誠一痼弊。而至於此漢等而極矣。罪人等作俑節次。俱已直陳。若不如法嚴治。無以懲奸戢猾。而且況聖秀。則渠本靈光官奴。逃躱入京。蹤跡浮浪。出沒無常。初稱折衝。再稱出身。賣雜術而惑世。設詭計而瞞人。平日行止。極其殊常。則今番現發之外。又多罔赦之罪。至若柳廷潤。以聖秀之卒徒。聽其指使。助虐效勞。無所不至。究厥情狀。與聖秀。一而二。二而一也。不可一次刑訊而止。首犯朴聖秀柳廷潤。更加嚴刑。從重勘斷。干連梁龍喆等七名。不過隨從。或施一次之刑。或施屢十度杖。竝自臣曹。分輕重照處。此外干連趙福萬。以同入本島之人。時囚於振威縣。故纔已發關。待其捉來。各別嚴刑後。一體論勘。何如。傳曰。以此草記。無以知事實。以啓目。修正入啓。可也。
정조 8년
義禁府照目。慶興前府使趙榮儉矣。今此査事。專在於九百餘石加分之因營關擧行與否。而道臣査啓中。還穀不足數爻。初不報營。而其加分之數。爲五百五石零。監色輩。私分各穀。又爲四百二十九石零。自歸擅分之科是如爲有則其擅分之罪。不察之失。各自當律兺不諭。當初供辭語。與今番査啓。大相矛盾。其對供不實之狀。尤萬萬痛駭。罪。從重論。杖一百徒三年。以功臣孫收贖。告身盡行追奪。私罪。奉敎依允。功減一等爲良如敎。
정조 8년
義禁府啓目粘。永興府使具純事。行査矣。只因賑還之方張。罔念後弊之所關。姑且慗置是如爲有置。守令之於中軍。旣有上下官之別。發怒於中軍之治陪吏。而不答書。杖治中營下隷者。極爲駭妄。其在尊體統之道。不可以道臣之已治刑吏。置而不論。所當請拿。而本邑賑事方張。姑待畢賑。拿問處之。何如。判付啓。依允。
정조 8년
應敎李魯春疏曰。伏以。臣父。爲見臣子之成婚日。昨自鄕上來矣。素患關格之症。忽地添劇。飮啖全却。氣息凜綴。達宵叫苦。委頓床席。旅邸獨臥。扶將無人。臣纔聞此報。心魂飛越。按住不得。玆敢忙陳短章。徑出禁扃。伏乞聖明。俯賜鑑諒。亟命鐫削臣所帶之職名。仍治臣擅離之罪。以肅朝綱。以便救護。千萬幸甚。批答踏啓字。
정조 8년
甲辰閏三月初三日辰時。上御三善齋。軍士房承旨入侍時。左副承旨趙興鎭。二直提學徐有防。假注書李敬五。記事官李崑秀尹行任。以次進伏訖。上曰。同副承旨入侍。出榻敎同副承旨徐龍輔進伏。上命讀諸公事。興鎭等。讀奏公事訖。仍命退。諸臣以次退出。
정조 8년
甲辰閏三月初三日辰時。上御誠正閣。左承旨入侍時。行左承旨金尙集。記事官沈晉賢李崑秀尹行任。以次進伏訖。上曰。卿之不入銀臺。亦云久矣。尙集曰。承明之戀。不勝下情矣。上曰。具時奉朴善生等獄事。誰當爲元犯耶。尙集曰。以臣賤見。善生似爲元犯矣。上曰。諸論以爲。如何。尙集曰。今原伯則以時奉爲元犯。而臣意則不然矣。命書傳敎曰。在外及違牌臺諫許遞。政官牌招開政。仍下敎曰。山林下諭之例。如何云耶。尙集曰。臣未及聞知矣。上曰。今日政。似通南臺矣。又下敎曰。近來民間。不企雨澤云耶。尙集曰。姑不必企待。而日候寒冷。有益於麥農云矣。上曰。卿見李福徽之疏乎。尙集曰。昨日臺疏到院時。臣適在院故。備見其辭意矣。上曰。向者之疏。予以謂齷齪之擧。而猶或爲無言世界初有之事。故不之罪矣。今焉則又論徐瀅修孟至大。直驅人於逆孽。是果成說乎。啓能德相。未服罪之前。誰不相親乎。況徐瀅修。則其家。卽與國家同休戚者也。豈可如是無顧籍乎。惟予苦心。必欲保全世臣。故近來政令。務從周便。無一作爲。予之此心。可質彼蒼矣。今則兆眹不可長。雖不究索其根本。亦將逆折其奸萌。彼李福徽。垂死老臺。何所知也。必有知其事者。蓋彼是東村之人。則居在貞洞或壯洞之人。決不使之如此。居相近者。其可曰不知乎。非謂卿等之指揮也。卿等。若使隣里之人。皆知此言之不可自我發說。則必不至此。實爲卿等慨然也。今番館錄。拘於互對。誠或有未叶於人心者。而遽以互對二字。筆之於書。是則朝著不靖之漸也。卿等何不挽止乎。須以予言。傳說於領府事也。昨者特除卿承宣。予意蓋欲鎭囂囂之世也。實未知此疏之到院矣。及見此疏。悔莫追矣。尙集曰。李福徽。卽一尸居餘氣。必無所主張。而有此駭異之擧。臣實不知所以仰對矣。命退。承史以次退出。
정조 8년
甲辰閏三月初三日午時。上御三善齋。工房承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。左承旨出去。右副承旨坐直事。分付。賤臣承命出傳。還入進伏。上曰。秋曹錄啓。出給本曹。使之從意見。跋尾以入事。分付。仍命退。承史以次退出。
정조 8년
行都承旨洪秀輔坐。行左承旨金尙集坐直。右承旨鄭東俊坐。左副承旨趙興鎭坐直。右副承旨李時秀坐。同副承旨徐龍輔坐。注書沈晉賢仕一員未差。假注書李敬五仕直。事變假注書金孝建仕。
정조 8년
傳于金尙集曰。右副承旨入侍。
정조 8년
傳于金尙集曰。左副承旨入侍。
정조 8년
傳于金尙集曰。坐直承旨入侍。
정조 8년
知事黃景源疏曰。伏以。臣頃蒙恩譴。怵惕自訟。曾未一旬。遽荷收敍。臣誠惶隕感激。不知所以自措也。臣伏見儒臣疏辭。旣出於相規之意則其在區區私意。惟知屛營。不敢自安而已矣。何用深引乎。臣與儒生成致三。臭味不同。然致三先祖故副提學以文。師事臣先祖故大提學文貞公廷彧。以高弟稱故。致三。爲世顯族。非微瑣也明矣。又聞其文學通博。孝行兼備。爲本州多士鄕薦者。已有年矣。累登剡狀。雖未及上聞于朝。不可謂蔑蔑無稱。故置之剡目之中矣。今儒臣。論列如此。誠不勝兢慙之至。臣今年七十有七。終日閉門。不見賓客。又安知某士之賢而某士之不賢也。今殿下日月之明。俯燭臣老耄實狀。曲賜矜閔。而特降恩敍之命。臣雖糜隕。顧何以上答殊私耶。臣又伏見諫臣疏辭。盛論前日都堂錄之無所黜陟。臣於時忝叨文衡。承命從大臣之後。與聞末議。依本館錄無所黜。非特大臣之意也。臣意亦然。非敢誣也。而諫臣詆斥峻發。此又臣難安之一端也。自古人臣。被劾者不爲不多。而至於大耋之年。受人詆辱。則未有若臣之所遭也。苟使臣。早辭榮寵。歸老田里。則論斥豈至於斯耶。此莫非臣之自取。復誰咎哉。伏願殿下。哀臣之情。察臣之懇。特命有司。刊削臣職以謝人言。使臣優遊鄕里。歌詠太平。以終餘年。則庶可以遂臣之至願矣。答曰。省疏具悉。卿其勿辭行公。
정조 8년
甲辰閏三月初四日辰時。上御三善齋。右副承旨入侍時。右副承旨李時秀。記事官沈晉賢李崑秀尹行任。以次進伏訖。上曰。雨意頗緊矣。時秀曰。曉間亦霏微矣。上曰。山林。下諭前例。果考出耶。時秀曰。別諭前例。未得考出。臺諫則憲府下諭。諮議自侍講院下諭。經筵官則自孝廟朝。始有之。而未見下諭之例矣。上曰。明日次對。果當來會耶。注書知入。賤臣承命退出。仍命退。承史以次退出。
정조 8년
甲辰閏三月初四日辰時。上御三善齋。左副承旨入侍時。左副承旨趙興鎭。假注書李敬五。記事官李崑秀尹行任。以次進伏訖。上曰。同副承旨入侍。出榻敎同副承旨徐龍輔進伏。上命讀諸公事。興鎭龍輔。讀公事訖。仍命退。承史以次退出。
정조 8년
行都承旨洪秀輔坐。行左承旨金尙集坐。右承旨柳誼坐。左副承旨趙興鎭坐。右副承旨李時秀坐直。同副承旨徐龍輔坐直。注書沈晉賢仕一員未差。假注書李敬五仕直。事變假注書金孝建仕。
정조 8년
金尙集啓曰。新除授工曹參判沈豐之。除拜後。過三日不爲出肅。依定式推考警責。仍卽牌招察任。何如。傳曰。允。
정조 8년
趙興鎭啓曰。卽者檢閱李崑秀。謂有情私。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
傳于金尙集曰。禮房承旨入侍。
정조 8년
傳于金尙集曰。同副承旨入侍。
정조 8년
傳于金尙集曰。右承旨許遞。前望單子入之。
정조 8년
傳于金尙集曰。政官。牌招開政。
정조 8년
洪秀輔啓曰。新除授右承旨柳誼。卽爲牌招察任。何如。傳曰。允。
정조 8년
洪秀輔啓曰。假注書李敬五。身病猝重。勢難察任。今姑改差。何如。傳曰。允。
정조 8년
李敬五改差。代以李德鉉爲假注書。
정조 8년
傳于李時秀曰。館職苟簡。在外及未肅拜人員許遞。與未差之代。今日政差出。違牌坐罷人。竝敍用。
정조 8년
傳于徐龍輔曰。明日次對。兩司不備。山林外。在外人許遞。今日政差出。
정조 8년
徐龍輔。以弘文館言啓曰。本館下番。連日闕直。事甚未安。今日政。新除授玉堂。待下批竝卽牌招。以爲推移入直之地。何如。傳曰。允。
정조 8년
有政。吏批。判書李在簡進。參判金夏材受由在外。參議趙鼎鎭。右副承旨李時秀進。以金憙爲大司諫。李壽咸爲掌令。李正薰爲正言。徐有成爲副應敎。李顯靖申耆爲校理。李東郁爲副校理。趙濟魯爲修撰。安策爲副修撰。尹東暹爲右參贊。李日運爲典籍。吳泰彦爲濬源殿令。申致權爲執義。洪秉益爲持平。趙弘鎭爲獻納。權儐爲正言。左參贊單尹東暹。右參贊單徐有隣。
정조 8년
兵批。判書李𡊠。參判鄭昌順病。參議鄭枋在外未肅拜。參知李文源入直進。同副承旨徐龍輔進。以李健秀爲管城將。副護軍單閔義爀李魯春李謙彬宋銓金敍九。副司直單蔡弘履李養鼎李祉永徐有鍊金履厚。副司果單趙公鎭張鉉佐。
정조 8년
李德鉉在外代。權訪爲假注書。
정조 8년
兵曹口傳政事。副司直單鄭東浚。副司果單成種仁。
정조 8년
徐龍輔啓曰。明日次對。諫院無進參之員。除在外疏批未下外。大司諫金憙。獻納趙弘鎭。竝待開門牌招。何如。傳曰。允。
정조 8년
刑曹啓目。罪人朴聖秀等。依律重勘。金貴三等。自本道査處之意。分付道臣。何如。判付啓。依允爲旀。朴聖秀柳廷潤等段。加刑得情爲良如敎。
정조 8년
工曹參議兪彦鉉疏曰。伏以。臣年邁病痼。無望驅策。數朔閒司。一味尸素。方擬冒入長單。仰冀褫解。昨日政。新除授本曹參判臣沈豐之。卽臣之姪女壻也。相避有法。在下當褫。尤不容一日虛縻。玆敢略控短章。仰瀆宸嚴。伏乞亟令該曹。照例遞改臣職名。俾存公格。不勝幸甚。答曰。省疏具悉。疏辭。下該曹稟處。
정조 8년
甲辰閏三月初五日辰時。上御三善齋。同副承旨入侍時。同副承旨徐龍輔。二直提學徐有防。假注書李敬五。記事官車亨衢。記注官金健修。以次進伏訖。上曰。沈晉賢金健修。馳往東南郊。雨後麥農形止。摘奸以來。上曰。右副承旨入侍。出榻敎右副承旨李時秀進伏。龍輔先退。上曰。都承旨入侍。出榻敎行都承旨洪秀輔進伏。上曰。王大妃殿進御一錢重人蔘粟米飮。前方中。加人蔘五分。自明日煎入。出榻敎上曰。喜雨自朝伊始。洽慰三農之望。言念民事。誠多幸矣。秀輔曰。今番甘霈。可謂及時。至於兩麥。則雖得小雨。大有霑潤之效云矣。上曰。殺獄文案。幾至百數十度。事係人命。固宜審愼。而不覩不聞之事。誠難處矣。洪仁浩之所抄錄。何當畢役乎。秀輔曰。將近一朔云矣。上曰。洪良浩。何故不入於承旨望乎。問其委折于吏曹可矣。仍命秀輔先退。命書傳敎曰。去月十五日。雨澤幾皆周洽。卄八日之雨。猶未遍足矣。自朝前好雨伊始。繼此快霔。方切顒企。諸道雨澤。隨卽登聞事。自廟堂。申飭。以次對頉稟。命書傳敎曰。有下敎事。擬待今日賓筵矣。明日來會之意。招致備郞。言于大臣。仍命退。承史以次退出。
정조 8년
行都承旨洪秀輔坐。行左承旨金尙集坐。右承旨柳誼坐直。左副承旨李時秀坐直。右副承旨徐龍輔坐。同副承旨金載人未肅拜。注書沈晉賢仕直一員未差。假注書金孝建仕。事變假注書鄭東觀仕。
정조 8년
金尙集啓曰。左副承旨趙興鎭。今日不爲仕進。卽爲牌招。何如。傳曰。許遞。前望單子入之。
정조 8년
傳于李時秀曰。大臣備局堂上。引見。
정조 8년
以大司諫金憙。獻納趙弘鎭牌不進罷職傳旨。傳于李時秀曰。只推。更爲牌招。
정조 8년
以大司諫金憙。獻納趙弘鎭。再牌不進罷職傳旨。傳于柳誼曰。只推。
정조 8년
李時秀。以弘文館言啓曰。本館下番。連日闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 8년
李時秀。以吏批言啓曰。本曹郞官。今當差出。而獻納通望之人。只有二人。以二望擬入之意。敢啓。傳曰。知道。
정조 8년
有政。吏批。判書李在簡進。參判金夏材受由。參議趙鼎鎭進。左副承旨李時秀進。以朴廣源爲校理。徐瀅修爲副校理。成種仁爲修撰。李勉兢爲副修撰。孟至大爲副修撰。趙弘鎭爲吏曹佐郞。李兢淵爲西學敎授。具善亨爲泗川縣監。魏光軫爲定陵參奉。內官黃道揆。今加嘉善。全命喆今加通政。今春等內試射時。片箭居首。加資事。承傳。
정조 8년
兵批。判書李𡊠病。參判鄭昌順病。參議鄭枋在外。參知李文源入直進。右承旨柳誼進。副護軍單曺遠振。副司直單朴祐源金東淵金寅燮。副司果單兪漢敬李東稷李家煥。
정조 8년
傳于徐龍輔曰。新除授承旨。牌招察任。